Broj: 711-I-47-P-256-18/19-04-8

Zagreb, 21. prosinca 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju neanonimne prijave mogućeg sukoba interesa dužnosnika Igora Kršinića, općinskog načelnika Općine Lumbarda,** na 32. sjednici, održanoj 21. prosinca 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Igora Kršinića, općinskog načelnika Općine Lumbarda, neće se pokrenuti, s obzirom da iz prikupljenih podataka i dokumentacije ne proizlazi da je sklapanjem Aneksa ugovora o zakupu poslovnog prostora s trgovačkim društvom Lučica-Lumbarda d.o.o. od 1. siječnja 2018.g. te sklapanjem ugovora kojima se ugostiteljski objekti grill „Bilin Žal“ i „Pržina“ daju u zakup fizičkim osobama - obrtnicima, došlo do moguće povrede odredbi ZSSI-a niti načela obnašanja javnih dužnosti.**

**Obrazloženje**

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu toga Zakona te je stoga i Igor Kršinić povodom obnašanja dužnosti općinskog načelnika Općine Lumbarda obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Na temelju stavka 4. istog članka, podnositelju prijave jamči se zaštita anonimnosti.

Povjerenstvu je 27. srpnja 2018.g. podnesena neanonimna prijava mogućeg sukoba interesa protiv dužnosnika Igora Kršinića, koja je zaprimljena pod brojem: 711-U-2343-P-256/18-01-1. U prijavi se u bitnome navodi da je ugostiteljski objekt Maestral u vlasništvu Općine Lumbarda iznajmljen trgovačkom društvu Lučica-Lumbarda d.o.o. bez natječaja te podnositelj prijave smatra da bi trebalo ispitati pod kojim uvjetima je navedeni objekt iznajmljen.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da privatni interes utječe ili kada privatni interes dužnosnika može utjecati na njegovu nepristranost u obavljanju javne dužnosti.

Uvidom u rezultate izbora za općinske načelnike, gradonačelnike, župane i njihove zamjenike objavljene na internetskim stranicama Državnog izbornog povjerenstva utvrđeno je da je Igor Kršinić na izborima održanim 17. svibnja 2009.g. izabran na dužnost zamjenika općinskog načelnika Općine Lumbarda koju je obnašao u mandatu 2009.-2013. Isti dužnosnik je potom na prijevremenim izborima članova predstavničkih tijela jedinica lokalne i područne (regionalne) samouprave i općinskih načelnika, gradonačelnika i župana te njihovih zamjenika održanih 8. ožujka 2015.g. izabran za općinskog načelnika Općine Lumbarda te je na istu dužnost izabran i na izborima održanim 21. svibnja 2017.g.

Uvidom u podatke sudskog registra Trgovačkog suda u Splitu – Stalne službe u Dubrovniku utvrđeno je da je pod matičnim brojem subjekta: 060147994, OIB: 66484520347 upisano trgovačko društvo Lučica-Lumbarda d.o.o. te je kao jedini član/osnivač navedenog trgovačkog društva upisna Općina Lumbarda.

Na zahtjev Povjerenstva Općina Lumbarda dostavila je očitovanje od 6. kolovoza 2018.g. u kojem se navodi da Općina Lumbarda u svom vlasništvu ima tri ugostiteljska objekta, i to restoran „Maestral“, Ugostiteljski objekt-grill „Bilin Žal“ i ugostiteljski objekt „Pržina“. Sva tri objekta nalaze se u zakupu od strane pravnih i fizičkih osoba s područja Općine Lumbarda. U odnosu na restoran „Maestral“ u očitovanju se navodi da je Općinsko vijeće Općine Lumbarda 14. srpnja 2005.g. donijelo odluku kojom je poslovni prostor restorana „Maestral“ s kuhinjom, dvoranama, pripadajućom terasom i plesnim podijem dan u zakup trgovačkom društvu Lučica-Lumbarda d.o.o. u vlasništvu Općine Lumbarda na neodređeno vrijeme uz naknadu od 1,00 kn godišnje. Na temelju navedene Odluke Općinskog vijeća Općine Lumbarda, dana 1. lipnja 2006.g. s navedenim trgovačkim sklopljen je ugovor o najmu poslovnog prostora. Dana 1. siječnja 2018.g. na temelju odluke općinskog načelnika Općine Lumbarda između istih stranaka sklopljen je Aneks Ugovora o zakupu poslovnog prostora kojim je utvrđeno povećanje zakupnine za navedeni poslovni prostor sukladno članku 47. Statuta Općine Lumbarda („Službeni glasnik Općine Lumbarda“, broj 3/13.).

U privitku očitovanja Općina Lumbarda dostavila je Odluku o davanju restorana „Maestral“ u najam „Lučici“ koju je Općinsko vijeće Općine Lumbarda donijelo na sjednici održanoj 14. srpnja 2005.g., Ugovor o najmu poslovnog prostora koji je sklopljen 1. lipnja 2006.g. između Općine Lumbarda i trgovačkog društva Lučica Lumbarda d.o.o. te Aneks ugovora o zakupu poslovnog prostora sklopljen 1. siječnja 2018.g. između istih stranaka.

Nadalje, u odnosu na ugostiteljski objekt – grill „Bilin žal“ Općina Lumbarda u svom očitovanju navodi da je Općinsko poglavarstvo Općine Lumbarda nakon provedenog javnog natječaja dana 4. svibnja 1998.g. donijelo Zaključak kojim se poslovni prostor Grill „Bilin žal“ daje u zakup Anti Mušiću, vlasniku obrta „Kovač ribar“ na razdoblje od 10. svibnja 1998.g. do 31. prosinca 2003.g., uz godišnju zakupninu od 21.150,00 kn te povećanje zakupnine od 10% za svaku sljedeću godinu zakupa. Na temelju predmetnog Zaključka, Općina Lumbarda je 14. svibnja 1998.g. s navedenim obrtom sklopila Ugovor o zakupu poslovnog prostora. U međuvremenu je u nekoliko navrata predmetni ugovor o zakupu produžen, s tim da je obrt prenesen na sina ranijeg vlasnika kao njegovog nasljednika. Za vrijeme trajanja zakupa stupio je na snagu Zakon o zakupu i prodaji poslovnog prostora („Narodne novine“ broj 125/11. i 64/15.) kojim je reguliran postupak davanja u zakup poslovnog prostora u vlasništvu Republike Hrvatske i jedinica lokalne i područne (regionalne) samouprave te pravnih osoba u njihovom vlasništvu ili pretežitom vlasništvu. Na temelju pisanog zahtjeva dotadašnjeg zakupnika poslovnog prostora, Općina Lumbarda je u skladu s člankom 6. stavkom 3. navedenog Zakona dala pisanu ponudu za sklapanje novog ugovora o zakupu na rok od 4 godine. Dotadašnji zakupnik navedenu je ponudu prihvatio te je 28. prosinca 2015.g. sklopljen Ugovor o zakupu poslovnog prostora između Općine Lumbarada i Tončia Mušića, vlasnika obrta „Kovač Ribar“ iz Lumbarde za razdoblje od 1. siječnja 2016.g. do 31. prosinca 2019.g.

U privitku očitovanja Općina Lumbarda dostavila je javni natječaj raspisan od strane Poglavarstva Općine Lumbarda za davanje u zakup čest.zgr. 2 zk.ul. 1156, k.o. Lumbarda, grill „Bilin Žal“ – površine 210 m2 sa zatečenom opremom i u stanju u kojem se nalazi, na vrijeme od 5 godina, Zaključak Poglavarstva Općine Lumbarda od 4. svibnja 1998.g. kojim je za najboljeg ponuđača odabran Ante Mušić „Kovač“, Zapisnik o primopredaji poslovnog prostora Grill „Bilin Žal“, Ugovor o zakupu sklopljen 14. svibnja 1998.g. između Općine Lumbarda i Ante Mušića „Kovača“ iz Lumbarde, pismo namjere Tončia Mušića upućeno Općini Lumbarada 18. rujna 2015.g., Zaključak o produženju ugovora o zakupu poslovnog prostora od 19. listopada 2015.g. te Ugovor o zakupu poslovnog prostora sklopljen 28. prosinca 2015.g. između Općine Lumbarda i Tončia Mušića „Kovača“ iz Lumbarde.

Vezano za ugostiteljski objekt „Pržina“, u očitovanju Općine Lumbarda navodi se da je Općinsko vijeće Općine Lumbarda nakon provedbe javnog natječaja dana 27. srpnja 2001.g. donijelo Odluku kojom poslovni prostor ugostiteljskog objekta „Pržina“ daje u zakup Danici Mušić, vlasnici obrta „Pržina“ iz Lumbarde na razdoblje od 1. siječnja 2012.g. do 31. prosinca 2005.g. uz godišnju zakupninu od 30.000,00 kn za prvu godinu zakupa, uz povećanje navedenog iznosa od 5% za svaku sljedeću godinu zakupa. Na temelju navedene Odluke, Općina Lumbarda je s navedenim obrtom 20. kolovoza 2001.g. sklopila Ugovor o zakupu poslovnog prostora koji je u nekoliko navrata produžen. U međuvremenu je vlasnik navedenog obrta postao Dražen Mušić, sin bivše vlasnice koja je otišla u mirovinu te je 8. svibnja 2015.g. sklopljen Ugovor o prijenosu ugovora o zakupu poslovnog prostora kojim se tada važeći Ugovor u cijelosti, odnosno sa svim pravima i obvezama prenosi na Dražena Mušića, vlasnika obrta „Pržina“. S obzirom da je za vrijeme trajanja zakupa stupio na snagu Zakon o zakupu i prodaji poslovnog prostora, Općina Lumbarada je na temelju pisanog zahtjeva dotadašnjeg zakupnika, a sukladno članku 6. stavka 3. toga Zakona, dala pisanu ponudu za sklapanje novog ugovora o zakupu na rok od 5 godina. Dotadašnji zakupnik je navedenu ponudu prihvatio te je između Općine Lumbarada i Dražena Mušića, vlasnika obrta „Pržina“ 1. prosinca 2016.g sklopljen Ugovor o zakupu poslovnog prostora za razdoblje od 1. siječnja 2017.g. do 31. prosinca 2021.g.

U privitku očitovanja Općina Lumbarda dostavila je javni natječaj za zakup poslovnog prostora grill „Pržina“ s pripadajućom natkritom i otvorenom terasom i zemljanom površinom koja se koristi kao igralište, sa zatečenom opremom i u stanju u kojem se nalazi, raspisan od strane Općinskog vijeća Općine Lumbarda, zaprimljene prijave, Odluku o izboru najpovoljnijeg ponuđača za zakup poslovnog prostora grill „Pržina“ od 27. srpnja 2001.g., Odluku Općinskog vijeća Općine Lumbarda od 27. srpnja 2001.g. o davanju u zakup navedenog poslovnog prostora Danici Mušić kao najpovoljnijem ponuđaču, Ugovor o zakupu poslovnog prostora sklopljen 20. kolovoza 2001.g. između Općine Lumbarda i Danice Mušić iz Lumbarde, Ugovor o prijenosu Ugovora o zakupu poslovnog prostora sklopljen 8. svibnja 2015.g. između Općine Lumbarda, Danice Mušić i Dražena Mušića na temelju kojeg Dražen Mušić postaje nositelj svih prava i obveza zakupnika iz Ugovora o zakupu sklopljenog između općine Lumbarda i Danice Mušić od 31. siječnja 2012.g., zamolbu Dražena Mušića za davanje ponude radi sklapanja novog ugovora o zakupu poslovnog prostora plažnog objekta „Pržina“, ponudu Općine Lumbarda za sklapanje novog ugovora o zakupu plažnog objekta „Pržina“ upućena ugostiteljskom obrtu Fast food „Pržina“ u vlasništvu Dražena Mušića od 25. kolovoza 2016.g., Zaključak općinskog načelnika Općine Lumbarda o produženju ugovora o zakupu poslovnog prostora od 19. rujna 2016.g. te Ugovor o zakupu poslovnog prostora sklopljen 1. prosinca 2016.g. između Općine Lumbarada kao zakupodavca i Dražena Mušića kao zakupnika.

Povjerenstvo ističe da je člankom 6. stavkom 1. Zakona o zakupu i kupoprodaji poslovnog prostora („Narodne novine“ broj 125/11., 64/15.) koji je bio na snazi u vrijeme sklapanja predmetnih ugovora bilo propisano da se poslovni prostor u vlasništvu Republike Hrvatske i jedinice lokalne i područne (regionalne) samouprave te pravnih osoba u njihovu vlasništvu ili pretežitom vlasništvu daje se u zakup putem javnoga natječaja. Stavkom 2. i 3. istog članka propisane su iznimke od stavka 1. u kojima nije potrebno prethodno provođenje natječaja. Tako je stavkom 2. istog članka propisano da se iznimno od navedene odredbe ugovor o zakupu poslovnoga prostora sklapa bez javnog natječaja kada ga sklapaju međusobno Republika Hrvatska i jedinice lokalne samouprave, odnosno jedinice područne (regionalne) samouprave te pravne osobe u vlasništvu ili pretežitom vlasništvu Republike Hrvatske, odnosno pravne osobe u vlasništvu ili pretežitom vlasništvu jedinice lokalne i područne (regionalne) samouprave, ako je to u interesu i cilju općega, gospodarskog i socijalnog napretka njezinih građana. Stavkom 3. istog članka propisano je da je, iznimno od odredbe stavka 1. toga članka, zakupodavac dužan sadašnjem zakupniku poslovnoga prostora koji u potpunosti ispunjava obveze iz ugovora o zakupu, ili na zahtjev zakupnika, najkasnije 60 dana prije isteka roka na koji je ugovor sklopljen, dati pisanu ponudu za sklapanje novog ugovora o zakupu na određeno vrijeme – ne dulje od pet godina, osim ako mu je taj poslovni prostor potreban za obavljanje njegove djelatnosti.

Uvidom u dostavljene podatke i dokumentaciju Povjerenstvo je utvrdilo da je Ugovorom o najmu poslovnog prostora sklopljenim 1. lipnja 2006.g. Općina Lumbarda, zastupana po tadašnjem predsjedniku Općinskog vijeća Ivanu Radovanu, kao najmodavac dala u najam trgovačkom društvu Lučica-Lumbarda d.o.o. kao najmoprimcu poslovni prostor, restoran „Maestral“ na neodređeno vrijeme. Člankom 6. toga Ugovora određeno je da se, uzevši u obzir činjenicu da je najmoprimac u 100%-tnom vlasništvu najmodavca, najmoprimac obvezuje plaćati najamninu u iznosu od 1,00 kn godišnje, i to najkasnije do 31. prosinca svake godine.

Uvidom u Aneks ugovora o zakupu poslovnog prostora sklopljen 1. siječnja 2018.g. između Općine Lumbarda, zastupane po općinskom načelniku Igoru Kršiniću i trgovačkog društvo Lučica-Lumbarda d.o.o. utvrđeno je da je istim izmijenjen članak 6. Ugovora o najmu poslovnog prostora od 1. lipnja 2006.g. na način da se zakupnik obvezuje plaćati zakupninu za siječanj, veljaču, ožujak, travanj, studeni i prosinac u iznosu od 1.000,00 kn mjesečno, a za mjesece svibanj, lipanj, srpanj, kolovoz, rujan i listopad visina zakupnine iznosi 2.000,00 kn mjesečno. Zakupnina je ugovorena u neto iznosu, a plaća se najkasnije u roku od 8 dana od primitka ispostavljenog računa/fakture zakupodavca, na žiro račun Općine Lumbarda, počevši od 1. siječnja 2018.g.

Slijedom navedenoga, Povjerenstvo je utvrdilo da je Ugovor o najmu poslovnog prostora od 1. lipnja 2006.g. potpisan prije nego što je dužnosnik Igor Kršinić stupio na dužnost općinskog načelnika Općine Lumbarda. U odnosu na Aneks predmetnog ugovora koji je s trgovačkim društvom Lučica-Lumbarda d.o.o. sklopljen 1. siječnja 2018.g. i koji je u ime Općine Lumbarda potpisao dužnosnik Igor Kršinić utvrđeno je da je istim zakupnina s 1,00 kn godišnje povećana na 1.000,00, odnosno na 2.000,00 kn mjesečno, ovisno o kojem mjesecu u godini je riječ, te stoga predmetni Aneks ugovora nije sklopljen na štetu, već u korist Općine Lumbarda.

Povjerenstvo također ukazuje i na odredbu članka 6. stavka 2. Zakona o zakupu i kupoprodaji poslovnog prostora kojim je propisano da se ugovor o zakupu poslovnoga prostora sklapa bez javnog natječaja kada ga sklapaju međusobno jedinice lokalne, odnosno područne (regionalne) samouprave i pravne osobe u pretežitom vlasništvu istih.

Vezano za preostala dva ugovora o zakupu ugostiteljskih objekata, Povjerenstvo je utvrdilo da je u oba poslovna odnosa Općina Lumbarda stupila prije nego što je dužnosnik Igor Kršinić počeo obnašati dužnost općinskog načelnika Općine Lumbarda i to na temelju odluke predstavničkog tijela navedene Općine donesene nakon provedenog javnog natječaja. Naime, objekt ugostiteljske namjene Grill „Bilin Žal“ u vlasništvu Općine Lumbarda je od 1998.g. u zakupu od strane Ante Mušića, vlasnika obrta Kovač – ribar te potom Tončia Mušića na kojeg je obrt prenesen kao na nasljednika. Ugovor o zakupu predmetnog poslovnog prostora sklopljen je 14. svibnja 1998.g. na temelju Zaključka Poglavarstva Općine Lumbarda o odabiru najboljeg ponuđača na raspisanom javnom natječaju te je istekom razdoblja na koje je sklopljen kontinuirano produžavan. Posljednji ugovor o zakupu navedenog poslovnog prostora sklopljen je 28. prosinca 2015.g.

Također, objekt ugostiteljske namjene, grill (plažni objekt) „Pržina“ u vlasništvu Općine Lumbarda je od 2001.g. u zakupu od strane Danice Mušić, vlasnice obrta Fast food „Pržina“ te potom Dražena Mušića na kojeg je obrt prenesen nakon umirovljenja bivše vlasnice. Ugovor o zakupu predmetnog poslovnog prostora od 20. kolovoza 2001.g. sklopljen je na temelju Odluke Općinskog vijeća Općine Lumbarda o izboru najpovoljnijeg ponuditelja za zakup poslovnog prostora grill „Pržina“ nakon provedenog javnog natječaja te je istekom razdoblja na koje je sklopljen kontinuirano produžavan. Posljednji ugovor zakupu navedenog poslovnog prostora sklopljen je 1. prosinca 2016.g.

Trenutno važeći Ugovor o zakupu poslovnog prostora grill „Bilin žal“ od 28. prosinca 2015. g. te Ugovor o zakupu poslovnog prostora plažni objekt „Pržina“ od 1. prosinca 2016.g. sklopljeni su sukladno odredbi članka 6. stavka 3. Zakona o zakupu i kupoprodaji poslovnog prostora koji je bio na snazi u vrijeme sklapanja navedenih ugovora, a kojim je bilo propisano da je zakupodavac dužan sadašnjem zakupniku poslovnoga prostora koji u potpunosti ispunjava obveze iz ugovora o zakupu, ili na zahtjev zakupnika, najkasnije 60 dana prije isteka roka na koji je ugovor sklopljen, dati pisanu ponudu za sklapanje novog ugovora o zakupu na određeno vrijeme.

Povjerenstvo ističe da se u prijavi ne navode nikakve okolnosti povodom kojih bi se dužnosnik Igor Kršinić mogao smatrati interesno povezanim s osobama s kojima je u ime Općine Lumbarda potpisao predmetne ugovore o zakupu.

Slijedom svega navedenog, Povjerenstvo iz prikupljenih podataka i dokumentacije nije steklo saznanja koja bi upućivala da je dužnosnik Igor Kršinić prilikom sklapanja gore navedenih ugovora počinio moguću povredu odredbi ZSSI-a ili načela djelovanja u obnašanju javnih dužnosti.

Slijedom svega navedenog donesena je odluka kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Igor Kršinić, elektronička dostava

2. Podnositelj prijave, putem e-maila

3. Objava na internetskoj stranici Povjerenstva

4. Pismohrana